Какво представлява застраховката „Помощ при пътуване в чужбина“?
Тази застраховка е популярна още като „Медицинска застраховка при пътуване в чужбина“ и има за основна цел да ви защити от непредвидени разноски за медицински услуги, когато се намирате в чужбина – на почивка, по работа или по друга причина. Застраховката не е задължителна, но е крайно препоръчителна, предвид високите цени на тези услуги, когато се намирате извън България. Застраховката покрива основно медицински разноски в следствие злополука или внезапно заболяване, спешно зъболечение; разходи за транспортиране и репатриране, в следствие злополука и внезапно заболяване. Възможно е да се добавят и допълнителни покрития като смърт и трайно намалена работоспособност в следствие злополука, загуба на багаж, дневни пари за болничен престой, разходи за правна защита и други рискове чрез заплащане на допълнителна премия. Тази застраховка се предлага с осигурен денонощен асистънс, т.е. в случай на злополука или заболяване в чужбина, застрахователят организира и насочва клиента към лекар по обща медицина или друг специалист, в зависимост от конкретния здравословен проблем. Застрахователите се разплащат директно със съответните болнични заведения, т.е. не е необходимо да носите или държите по карта значителни парични суми!